<classify> SERIKALI imejipanga kumaliza malalamiko ya walimu kwa kuja na mfumo, utakaomwezesha mwalimu anayeomba ajira, kuomba moja kwa moja kwenye halmashauri au shule husika.Haya yamebainishwa na Naibu Katibu Mkuu, Ofisi ya Rais Tawala za Mikoa na Serikali za Mitaa Tamisemi, Gerald Mweli. Alisema hayo alipozungumza na gazeti hili, ikiwa ni siku chache baada ya kuteuliwa na kupewa majukumu ya kutatua changamoto za elimu, alipoapishwa na Rais Dk John Magufuli.Kama mnakumbuka wakati naapishwa, nilipewa maelekezo maalumu na Rais Magufuli ambaye namshukuru kwa kuniamini na kunipa nafasi hii, nami naahidi nitaifanyia kazi kwa weledi na nguvu zangu zote na sina sababu yoyote ya kutofanya kazi, alisema Mweli.Aliongeza Siku ya kuapishwa nilipewa majukumu, ya kutatua changamoto za walimu na sekta ya elimu, haya ni maelekezo rasmi, lakini pia nina kazi zangu kama naibu katibu mkuu zilizoainishwa kwenye miongozi na uteuzi wangu.Akifafanua, Mweli alisema katika kutekeleza hayo, serikali inatarajia kuanzisha mfumo wa walimu kuomba ajira moja kwa moja halmashauri husika, jambo ambalo litakalosaidia msawazisho na kupanga walimu.Tunataka siku za usoni tunapopata kibali cha kuajiri walimu, tuwe na mfumo unaomwezesha mwalimu kuomba kazi moja kwa moja kwenye halmashauri husika na ikiwezekana kwenye shule husika ili akipata ajira asije kurudi na kuomba kuhamishwa.Alisema, Kusema ukweli kuna maeneo mengi bado yana changamoto, na walimu wanaotaka kwenda kwenye maeneo hayo ni wachache pamoja na kuwa serikali imekuwa ikifanya mambo mengi kama kujenga nyumba au kutoa fursa mbalimbali ili kuvutia walimu.Ni lazima sasa kuja na mfumo wa kumuwezesha au kumpatia taarifa mwalimu siku anaajiriwa, achague mwenyewe na ajue anaenda wapi, tunadhani tukifanya hivyo tutakuwa na mtawanyo mzuri wa walimu.Kuhusu malalamiko ya madeni ya walimu, Mweli alisema kazi ambayo ameanza nayo ni kuhakikisha kunakuwa na mfumo wa kusimamia madeni ya walimu na kuwa na taarifa sahihi za madeni halali.Kwa muda mrefu sana madeni ya walimu ni moja ya changamoto ambayo tunayo. Walimu wanachukua zaidi ya asilimia 70 ya watumishi katika sekta ya umma, sasa tunapokuwa na changamoto katika kundi hili, basi sekta ya umma inakuwa na changamoto, alibainisha.Aliongeza, Eneo kubwa la madai ya walimu ni kupanda madaraja, likizo na malimbikizo ya madeni, kipaumbele katika hili ni kuhakikisha tunaandaa mfumo na tayari nimeshawaelekeza wataalamu wa IT na elimu.Tunakuja na mfumo ambao madeni yote yatawekwa kwenye mfumo. Mwalimu anaupload madeni yake kwenye mfumo, ukaguzi katika ngazi ya halmashauri utafanyika kwenye mfumo na ofisi ya Rais-Tamisemi na wizara ya fedha zitakagua madeni hayo kwenye mfumo.Tunataka ndani ya miezi mitatu, ndani ya serikali au nje mtu asituulize madeni ya walimu ni kiasi gani na yanasababishwa na nini, mtu aweze kuingia kwenye mfumo na kuona, mwalimu akitaka kujua deni lake liko katika hatua gani aweze kuliona na hata tunapopata fedha na kutaka kulipa mlipaji anaweza kuona madeni moja kwa moja, tumejipanga kulifanya kwa umakini na uwazi.Alisema jambo lingine alilopanga kushughulika nao ni suala la uhamisho wa walimu. Alisema kwa sasa wanafanya uchambuzi wa kubaini maeneo yenye uhitaji Serikali yaja na mwarobaini matatizo ya walimu nchini na ambayo walimu wamejaa.Tunaendesha zoezi la kujua walimu wamejaa wapi na wapi hawapo, na kama tunataka kuhamisha, je huyo mwalimu anakaribia kustaafu au la, wataalamu wanalifanyia kazi, likikamilika tutakuja na taarifa za kutosha na baadaye kuwa na mfumo ambao tutaufunganisha mfumo wa LAWSON mfumo wa mishahara wa Utumishi. Alisema baada ya kukamilika mfumo huo, mwalimu hatalazimika kufika Tamisemi kufuatilia uhamisho, bali ataangalia maeneo yaliyo wazi na kuomba moja kwa moja kwa mkurugenzi na ombi lake litapokubaliwa, Tamisemi itathibitisha uhamisho.Hii itapunguza malalamiko ya walimu ambao wanaona ni usumbufu kuja Tamisemi kuomba kibali cha uhamisho, mfano mwalimu anataka kuhama kwa ajili ya kufuata matibabu Muhimbili na Dar es Salaam kumejaa, lakini Kibaha kuna nafasi anaomba eneo la karibu ambako kuna nafasi, alieleza.Alisema pia watakuja na mwongozo mpya wa uendelezaji walimu, kwa kutoa mafunzo kazini katika ngazi za kata, wilaya na mkoa, ambao utapunguza gharama na muda wa mwalimu kukosa vipindi.Mwongozo huu ukikamilika tuna uhakika tutakuwa na mfumo endelevu wa kusimamia mafunzo kwa walimu kwa sababu tekinolojia inabadilika, mitaala inabadilika, alieleza.Alisema kwa kushirikiana na wizara ya kisekta, pia wanakuja na mkakati wa ujenzi ambao pamoja na mambo mengine, utauhisha michoro ya shule na kuboresha madarasa.Na hapa tutajielekeza kwenye maeneo ambayo yana wanafunzi wengi. Mfano takwimu za mwaka jana mikoa ya Geita, Kigoma, Simiyu ni mikoa inaongoza kwa kuwa na wanafunzi wengi sana, tutaongeza madarasa ili kupunguza msongamano wa wanafunzi na kupunguza umbali wa mwanafunzi kufikia shule.Serikali ya Awamu ya Tano ilipoingia madarakani umbali wa shule ulikuwa wastani wa kilomita 8, ndani ya miaka mitatu ya kuboresha elimu na miundombinu umbali wa mwanafunzi kuifikia shule umefikia wastani wa kilomita 3 au 4, alibainisha.  <topic>: KITAIFA 